Tilkynningum til lögreglu um heimilisofbeldi hefur fjölgað jafnt og þétt á síðustu sjö árum og á fyrri helmingi þessa árs hefur verið tilkynnt um fjórðungi fleiri tilvik en að meðaltali á fyrri hluta síðustu fimm ára.
Langflestar tilkynningarnar snúa að heimilisofbeldi af hálfu maka eða fyrrum maka. Á tímabilinu frá janúar til júní á þessu ári bárust 240 tilkynningar um ofbeldi maka, tæpum þrjátíu prósentum fleiri en að meðaltali síðustu fimm ár. Rannveig Þórisdóttir, sviðsstjóri þjónustusviðs ríkislögreglustjóra, segir atvinnuleysi og aukna áfengissölu kunna að spila inn í.
þetta eru þættir sem eru þekktir til að valda álagi innan fjölskyldna sem síðar geta leitt til ofbeldis í framhaldinu
Rannveig segir að áhrif faraldursins á heimilisofbeldi komi líklega skýrar fram með tímanum.
fólk er meira heima, kannski er líka þannig að fyrir þá sem hafa búið við ofbeldi þegar ástandið breytist svona, þá hafa möguleikarnir til að leita sér aðstoðar minnkað og þá getur kannski ofbeldið stigmagnast hraðar og afleiðingarnar komið skýrar fram. Það er þekkt með heimilisofbeldi að þetta er ákveðið ferli sem fer frá stjórnun yfir í andlegt ofbeldi og svo líkamlegt ofbeldi, og mögulega, þegar fólk er svona meira heima, getur það þróast hraðar
Rannveig segir að þessir þættir kunni einnig að skýra fjölgun tilkynninga um heimilisofbeldi af hendi barns í garð foreldris, en þær voru fjörutíu prósentum fleiri á þessu ári en að meðaltali á síðustu fimm árum. Þó kunni líka að hafa áhrif að aðrir í fjölskyldum og nágrannar séu meira heima, og líklegri til að verða vitni að ofbeldi og þar með til að tilkynna það. Þá hafi vitundarvakning innan kerfisins í upphafi faraldursins hvatt almenning til að vera vakandi fyrir ofbeldi og tilkynna það.